SCC ควัก 55 ลบ. รวบถือหุ้น “HTExplore” ดันสัดส่วนเพิ่ม 100%  
SCC ควัก 55 ลบ. รวบถือหุ้น “HTExplore” ดันสัดส่วนเพิ่ม 100%  
3 ธ.ค. 2563

บริษัท ปูนซิเมนต์ไทย จำกัด(มหาชน) หรือ SCC เปิดเผยว่า  บริษัทเอสซีจี เคมิคอลส์ จำกัด (หรือ “SCG Chemicals”) ซึ่งเป็นบริษัทย่อยที่ SCC ถือหุ้นทั้งหมดได้ซื้อหุ้นใน HTExplore S.R.L. ประเทศอิตาลี (หรือ “HTExplore”) ซึ่ง SCG Chemicals ถือหุ้นอยู่ในปัจจุบันร้อยละ 30 เพิ่มเติมอีกในสัดส่วนร้อยละ 70 จากผู้ถือหุ้นเดิม คิดเป็นมูลค่าหุ้นรวมประมาณ 1.4 ล้านยูโร (หรือประมาณ 55 ล้านบาท) ซึ่งส่งผลให้ SCG Chemicals มีสัดส่วนการถือหุ้นร้อยละ 100 ใน HTExplore
การดำเนินธุรกรรมข้างต้นทำให้ SCG Chemicals มีขีดความสามารถในการทดสอบสารเร่งปฎิกิริยาแบบให้ผลผลิตสูงสำหรับเพิ่มผลผลิตและคุณภาพของเม็ดพลาสติก (High Throughput Experimentation)เพิ่มขึ้น ซึ่งเป็นกระบวนการสำคัญในการสร้างสินค้ามูลค่าเพิ่มสูง (High Value Added)โดยจะช่วยเสริมความสามารถในการวิจัยและพัฒนาของ SCG Chemicals ให้ครบวงจรมากยิ่งขึ้น
สำหรับ HTExplore เป็นผู้ประกอบธุรกิจด้านการทดสอบสารเร่งปฏิกิริยาแบบให้ผลผลิตสูง โดยมีสำนักงานใหญ่ตั้งอยู่ที่เมืองเนเปิลส์ ประเทศอิตาลี การทำรายการข้างต้นเป็นการได้มาซึ่งสินทรัพย์ โดยมีขนาดของรายการน้อยกว่าร้อยละ 0.01 ของมูลค่าของสินทรัพย์รวมตามงบการเงินรวมของ SCC สิ้นสุด ณ วันที่ 30 กันยายน 2563 และเมื่อรวมกับรายการได้มาซึ่งสินทรัพย์ที่ เกิดขึ้นในระหว่าง 6 เดือนก่อนวันที่มีการเข้าทำรายการนี้จะเท่ากับร้อยละ 0.44
ดังนั้นการรายงานสารสนเทศข้างต้นจึง ไม่เข้าข่ายที่จะต้องปฏิบัติตามเกณฑ์ของตลาดหลักทรัพย์แห่งประเทศไทยในเรื่องการได้มาหรือจำหน่ายไปซึ่งสินทรัพย์ และไม่ใช่รายการที่เกี่ยวโยงกัน